**Dev Patel** (gudžaratiksi: દેવ પટેલ) (s. 23. huhtikuuta 1990 Harrow) on brittiläinen elokuva- ja televisionäyttelijä sekä taekwondoin. Näyttelijänä hänet tunnetaan rooleistaan Anwar Kharralina teinidraamasarjassa *Skins – liekeissä* ja Jamal Malikina kriitikkojen ylistämässä Danny Boylen ohjaustyössä *Slummien miljonääri*, joka voitti useita Oscar-palkintoja. Myös Patel sai vuonna 2008 valmistuneesta elokuvasta lukuisia palkintoja, kuten Critics’ Choice -palkinnon ja Screen Actors Guild -palkinnon, ja hän oli ehdolla parhaan pääosanäyttelijän BAFTA-palkinnon saajaksi. Kamppailulajeissa hänellä on musta vyö taekwondossa ja hän voitti pronssimitalin vuonna 2004 AIMAA:n maailmanmestaruuskisoissa Dublinissa.

Patel sai parhaan miessivuosan Oscar-ehdokkuuden roolistaan elokuvassa *Lion* (2016).

Lapsuus ja koulutus
-------------------

Dev Patel syntyi Lontoon Harrow’ssa Englannissa hindulaisille, etnisesti gudžarateille intialaisille vanhemmille, jotka ovat molemmat syntyneet Nairobissa Keniassa. Hänen vanhempansa muuttivat toisista erillään Keniasta teini-ikäisinä ja tapasivat vasta Lontoossa, kun heidän sovittiin menevän naimisiin. Hänen äitinsä Anita on henkilökohtainen avustaja (engl. caregiver) ja isänsä Raj IT-konsultti. Hänellä on yksi sisarus, Komal-niminen isosisko.

Patel kasvoi Rayners Lanen alueella Harrow’ssa ja kävi Longfieldin peruskoulua. Hän näytteli ensimmäisen kerran Sir Andrew Aguecheekia koulunäytelmässä *Loppiaisaatto*. Patelille annettiin parhaan näyttelijän palkinto suorituksestaan ja hän kertoo, että hän tiesi sen jälkeen haluavansa näyttelijäksi. Myöhemmin hän kävi Whitmore High Schoolia ja sai arvosanan A\* GCSE-draamakokeessa "omakohtaisesta tulkinnastaan Beslanin koulukaappauksen lapsesta". Hänen draamaopettajansa Niamh Wright on kertonut: "Dev oli lahjakas oppilas, joka teki minuun nopeasti vaikutuksen synnynnäisellä kyvyllään esittää suurta määrää erilaisia hahmoja mielikuvituksellisesti ja luovasti. […] Hänelle annettiin täydet pisteet GCSE-yleisöesityksestään, ja vieraileva tuomari liikuttui kyyneliin hänen rehellisestä tulkinnastaan, kun hän näytteli lasta Beslanin koulukaappauksessa Venäjällä." Hän suoritti lopulta A-level-tutkinnon vuonna 2007 työskennellessään *Skins*-televisiosarjassa.

Kamppailulajit
--------------

Patel on kertonut, että hän oli lapsena "hemmetin energinen" ja että hän joutui sen takia koulussa vaikeuksiin. Hänen äitinsä sai hänet harrastamaan kamppailulajeja, jotta hän voisi kanavoida energiaansa. Patel aloitti ensin karaten, josta hän piti, mutta hänen mukaansa "klubi oli todella huono […] hän jakeli meille vöitä." Patel alkoi harjoitella taekwondoa Rayners Lanella vuonna 2000. Hän osallistui säännöllisesti sekä kansallisiin että kansainvälisiin kilpailuihin, kuten vuoden 2004 AIMAA:n (Action International Martial Arts Association) maailmanmestaruuskisoihin Dublinissa, jossa hän voitti pronssimitalin. Maailmanmestaruuskisat pidettiin lokakuussa 2004, kun hänellä oli punainen vyö ja hän kilpaili juniorina muita punaisten ja mustien vöiden haltijoita vastaan. Hän pääsi semifinaaleihin, joissa hän hävisi mustan vyön haltijalle "hyvin tiukassa kamppailussa" ja sai lopulta pronssimitalin. Hän sai myöhemmin 1. danin mustan vyön 11. maaliskuuta 2006.

Ura näyttelijänä
----------------

Patel Toronton elokuvajuhlilla vuonna 2008.
### Skins – liekeissä

Patel aloitti näyttelijänuransa vuoden 2006 loppupuolella, kun hän osallistui E4-kanavan teinidraamasarjan *Skins – liekeissä* koe-esiintymiseen. Patelin äiti näki ilmoituksen tilaisuudesta sanomalehdessä ja vei Patelin esiintymiseen, vaikka hänellä oli seuraavana päivänä koe. Kahden koe-esiintymisen jälkeen hänet otettiin näyttelemään teini-ikäistä brittiläis-pakistanilaista muslimia Anwar Kharralia. Samassa sarjassa näytelleiden Mike Baileyn (joka esitti Sid Jenkinsiä) ja Hannah Murrayn (joka esitti Cassie Ainsworthia) mukaan Anwarin hahmo perustui osittain Patelin luonteeseen ja rooli kirjoitettiin nimenomaisesti häntä varten sen jälkeen kun hänet oli otettu mukaan sarjaan. Patelilla ei ollut kokemusta ammattimaisesta näyttelemisestä ja hän sanoi, että "ensimmäisenä kuvauspäivänä en oikein tiennyt, mitä tehdä." Sarjan ensimmäiset osat esitettiin tammikuussa 2007 ja ne voittivat Kultainen ruusu -draamapalkinnon vuonna 2008. Sarja oli ehdolla BAFTA-televisiopalkintojen parhaan draamasarjan palkinnon voittajaksi. Patel jatkoi Anwarin esittämistä sarjan toisella tuotantokaudella, joka esitettiin helmikuussa 2008. Se voitti BAFTA-palkintogaalassa Philips-yleisöpalkinnon huhtikuussa 2009.

### Slummien miljonääri

Patel yhdessä *Slummien miljonäärin* vastanäyttelijänsä Freida Pinton kanssa Toronton elokuvajuhlilla vuonna 2008.
Patel teki elokuvadebyyttinsä, kun hänet valittiin esittämään Danny Boylen elokuvan *Slummien miljonääri* päähenkilöä Jamal Malikia. Jamal Malik on intialainen muslimipoika, joka syntyy ja kasvaa köyhyydessä Mumbain slummeissa Intiassa. Boyle harkitsi rooliin satoja nuoria miesnäyttelijöitä, mutta havaitsi, että Bollywoodin pääosanesittäjät olivat yleensä "vahvoja ja komeita sankarityyppejä" eivätkä sellaisia henkilöitä, joita hän etsi. Boylen 17-vuotias tytär Caitlin kertoi hänelle brittiläisestä televisiodraamasta *Skins*, jonka näyttelijäkaartiin Patel kuului. Viiden koe-esiintymisen jälkeen Patel valittiin rooliin lopulta elokuussa 2007. Elokuvan tuottaja piti alkuperäistä valintaa pääosan esittäjäksi, Ruslaan Mumtazia, liian hyvän näköisenä rooliin. Boyle kertoi: "Halusin tyypin, joka ei näyttänyt mahdolliselta sankarilta; halusin hänen ansaitsevan sen elokuvassa." Valmistautuakseen roolisuoritustaan varten Patel seurasi Boylea, kun tämä etsi sopivia kuvauspaikkoja, ja hän pääsi itsekin tarkkailemaan Dharavin slummeja. Hän työskenteli myös puhelinkeskuksessa ja pesi astioita hotellissa päivän ajan.

*Slummien miljonäärin* julkaisun jälkeen vuoden 2008 lopussa Patel sai suorituksestaan useita palkintoja, mukaan lukien British Independent Film -palkinnon, National Board of Review -palkinnon, Chicago Film Critics Association -palkinnon ja kaksi Black Reel -palkintoa parhaasta näyttelijäsuorituksesta ja parhaasta läpimurtoesityksestä. Patel oli myös ehdolla Screen Actors Guild -palkinnon saajaksi parhaan sivuosanäyttelijän kategoriassa. Palkinto annettiin lopulta postuumisti Heath Ledgerille suorituksestaan elokuvassa *Yön ritari*, mutta Patel sai Screen Actors Guildin palkinnon parhaasta näyttelijäkokoonpanosta, jonka hän sai yhdessä kymmenen muun *Slummien miljonäärin* näyttelijän kanssa. 8. tammikuuta 2009 Patel sai parhaan nuoren esiintyjän Critics' Choice -palkinnon. Hän oli ehdolla lisäksi kahden London Critics Circle -elokuvapalkinnon, parhaan sivuosanäyttelijän NAACP Image -palkinnon ja parhaan pääosanäyttelijän 62. BAFTA-palkinnon saajaksi. Itse elokuva sai neljä Golden Globe -palkintoa, kuten parhaan draamaelokuvan palkinnon, ja kahdeksan Oscar-palkintoa.

### The Last Airbender

Vuonna 2008 Patel koe-esiintyi M. Night Shyamalanin elokuvan *The Last Airbender* roolia varten. Elokuva perustuu animaatiosarjaan *Avatar: The Last Airbender*. Helmikuussa 2009 ilmoitettiin, että Patel korvasi Jesse McCartneyn Zukon rooliin, sillä McCartneyn kiertue oli samaan aikaan kun näyttelijäkaartille suunniteltu leiri, jossa harjoitellaan kamppailulajeja. Shyamalan sanoi, että Patel oli "jo valmiiksi yksi niistä tyypeistä, joista olin kiinnostunut. Sitten näin *Slummien miljonäärin* ja kaverin vetovoima vain kasvoi". Kuvaukset alkoivat maaliskuussa 2009.

Yksityiselämä
-------------

Patel seurusteli *Slummien miljonäärin* vastanäyttelijänsä Freida Pinton kanssa. He erosivat vuoden 2014 lopussa.

Filmografia
-----------

| Vuosi | Nimi | Elokuva/televisio | Rooli | Huomautuksia |
| --- | --- | --- | --- | --- |
| 2007–2008 | *Skins – liekeissä* | Televisio | Anwar Kharral | Yksi pääosistaSai kaksi BAFTAa |
| 2008 | *Slummien miljonääri* | Elokuva | Jamal Malik | PääosaSai seitsemän BAFTAa ja kahdeksan Oscaria |
| 2010 | *The Last Airbender* | Elokuva | Zuko | Perustuu sarjaan *Avatar: The Last Airbender* |
| 2012 | *The Best Exotic Marigold Hotel* | Elokuva | Sonny Kapoor |  |
| 2012–2014 | *Newsroom* | Televisio | Neal Sampat |  |
| 2012 | *About Cherry* | Elokuva | Andrew |  |
| 2015 | *The Second Best Exotic Marigold Hotel* | Elokuva | Sonny Kapoor |  |
| 2015 | *Chappie* | Elokuva | Deon Wilson |  |
| 2015 | *The Man Who Knew Infinity* | Elokuva | Srinivasa Ramanujan |  |
| 2016 | *Only Yesterday* | Elokuva | Toshio | Äänirooli |
| 2016 | *Lion* | Elokuva | Saroo Brierley |  |
| 2018 | *Hotel Mumbai* | Elokuva | Arjun |  |
| 2018 | *The Wedding Guest* | Elokuva | Jay |  |
| 2019 | *David Copperfieldin elämä ja teot* | Elokuva | David Copperfield |  |
| 2019 | *I Lost My Body* | Elokuva | Naofel | Äänirooli |
| 2021 | *The Green Knight* | Elokuva | Gawain |  |

Palkinnot ja ehdokkuudet
------------------------

### Voitti

* 2008 Black Reel -palkinto – paras näyttelijä – *Slummien miljonääri*
* 2008 Black Reel -palkinto – paras läpimurtoesitys – *Slummien miljonääri*
* 2008 British Independent Film -palkinto – lupaavin uusi tulokas – *Slummien miljonääri*
* 2008 Chicago Film Critics Association -palkinto – lupaavin esiintyjä – *Slummien miljonääri*
* 2008 National Board of Review -palkinto – paras läpimurtoesitys – *Slummien miljonääri*
* 2008 Phoenix Film Critics Society -palkinto – Breakout on camera – *Slummien miljonääri*
* 2008 Washington D.C. Area Film Critics Association -palkinto – paras läpimurtoesitys – *Slummien miljonääri*
* 2009 Critics’ Choice -palkinto – paras nuori esiintyjä – *Slummien miljonääri*
* 2009 Richard Attenborough’n elokuvapalkinto – paras läpimurto – *Slummien miljonääri*
* 2009 Richard Attenborough’n elokuvapalkinto – vuoden nouseva tähti – *Slummien miljonääri*
* 2009 Screen Actors Guild -palkinto – paras näyttelijäkokoonpano – *Slummien miljonääri*

### Ehdolla

* 2008 Black Reel -palkinto – paras näyttelijäkokoonpano – *Slummien miljonääri*
* 2008 Detroit Film Critics Society -palkinto – paras uusi tulokas – *Slummien miljonääri*
* 2009 BAFTA-palkinto – paras pääosanäyttelijä – *Slummien miljonääri*
* 2009 Evening Standard British Film -palkinto – lupaavin uusi tulokas – *Slummien miljonääri*
* 2009 London Critics’ Circle -elokuvapalkinto – vuoden brittiläinen näyttelijä – *Slummien miljonääri*
* 2009 London Critics’ Circle -elokuvapalkinto – vuoden nuori brittiläinen esiintyjä – *Slummien miljonääri*
* 2009 NAACP Image -palkinto – paras sivuosanäyttelijä – *Slummien miljonääri*
* 2009 Screen Actors Guild -palkinto – paras miessivuosa – *Slummien miljonääri*

Lähteet
-------

1. 1 2 3  Nominees | 14th Annual Critics Choice Awards  2009. VH1.  Arkistoitu 22.10.2012. Viitattu 9.5.2009.
2. 1 2 3  'Slumdog' cast wins, 'Button' gets zip at SAG Awards  26.1.2009. CNN.
3. 1 2 3 4  Farndale, Nigel: Slumdog Millionaire star Dev Patel: an underdog no more  6.2.2009. The Daily Telegraph.
4. 1 2 3 4 5  Feinberg, Scott (haastattelija); Patel, Dev: Podcast: Scott puts "Slumdog" star Dev Patel back in the hot seat!  15.10.2008. Los Angeles Times.
5. 1 2 3  AIMAA World Championships  24.10.2004. Rayners Lane Taekwon-do Academy.
6. 1 2  Dwyer, Michael: Mumbai millionaire  10.1.2009. The Irish Times.  Arkistoitu 8.12.2012. Viitattu 9.5.2009.
7. 1 2 3 4 5 6 7 8  Burrows, Tim: Slumdog Millionaire: Dev Patel hits the jackpot  1.12.2008. The Daily Telegraph.
8. ↑  Tilley, David: Slumdog Millionaire starring Dev Patel scoops nine Oscar nominations  20.1.2009. Harrow Observer.
9. ↑  Smithey, Cole: Breaking the Mold: Dev Patel Spills His Guts On 'Slumdog Millionaire'  21.11.2008. colesmithey.com.  Arkistoitu 26.2.2009. Viitattu 9.5.2009.
10. 1 2 3  Slumdog success story continues  22.1.2009. Belfast Telegraph.
11. ↑  Brady, Tara; Okyere, Elaine: Dev Patel praised by teachers  15.1.2009. Harrow Observer.
12. ↑  Dan Grades achieved at Rayner Lane Taekwon-do Academy Black Belt Gradings  2006. Rayners Lane Taekwon-do Academy.
13. ↑  Bailey, Mike; Murray, Hannah: Cast weighs in on...Anwar  8.8.2008. BBC America.
14. ↑  West, Dave: 'Skins' wins Rose d'Or for best drama  7.5.2008. Digital Spy.  Arkistoitu 14.4.2009. Viitattu 9.5.2009.
15. ↑  Gibson, Owen: Cranford wins three Bafta nominations  19.3.2008. The Guardian.
16. ↑  Philips Audience Award  26.4.2009. British Academy of Film and Television Arts.  Arkistoitu 30.4.2009. Viitattu 9.5.2009.
17. ↑  Lane, Anthony: Slumdog Millionaire: The Film File  1.12.2008. The New Yorker.  Arkistoitu 17.12.2008. Viitattu 9.5.2009.
18. 1 2  Roston, Tom: 'Slumdog Millionaire' shoot was rags to riches  4.11.2008. The Hollywood Reporter.
19. ↑  Finlay, Nicki (reportteri); Boyle, Danny (ohjaaja); Patel, Dev (näyttelijä): Prepare to Slum It With Slumdog Millionaire  5.11.2008. Associated Press.
20. ↑  Dev's harrowing Slumdog experiences  6.1.2009. Metro.
21. ↑  Dawtrey, Adam: Danny Boyle to direct 'Slumdog'  30.8.2007. Variety.
22. ↑  Ruslaan too good to be a slumdog!  14.1.2009. Hindustan Times.  Arkistoitu 14.4.2009. Viitattu 9.5.2009.
23. ↑  Vieira, Meredith (haastattelija); Patel, Dev (näyttelijä); Pinto, Freida (näyttelijä): Dancing With the 'Slumdog' Stars  21.11.2008. Today.
24. ↑  Yount, Stacey: 'I wanted his eyes to say everything.' - Dev Patel  21.11.2008. Bollywoodspice.com.
25. 1 2  Winners Announced for the 11th British Independent Film Awards  30.11.2008. British Independent Film Awards.
26. 1 2  Murray, Rebecca: NBR Chooses 'Slumdog Millionaire' as the Best Film of 2008  5.12.2008. About.com.  Arkistoitu 18.2.2009. Viitattu 9.5.2009.
27. 1 2  Chicago Film Critics Awards - 2008  2008. Chicago Film Critics Association.  Arkistoitu 10.5.2011. Viitattu 9.5.2009.
28. 1 2 3  Cadillac, Slumdog & Bees are Triple Threats At Black Reed Awards  15.12.2008. Daily Express.
29. 1 2  Nominations Announced for the 15th Annual Screen Actors Guild Awards  18.12.2008. Screen Actors Guild Awards.  [vanhentunut linkki]
30. 1 2 3  Wootton, Dan: Slumdog's Dev misses out on awards  5.2.2009. News of the World.
31. 1 2  King, Susan: Tyler Perry gets double NAACP noms  7.1.2009. Los Angeles Times.
32. ↑  Horn, John: 'Slumdog' strikes it rich with 8 Oscar wins  23.2.2009. Los Angeles Times.
33. ↑  Earle, Alison (presenter); Patel, Dev (actor): Miley Cyrus says sorry and Dev Patel's next film  5.2.2009. ITN.
34. ↑  Fleming, Michael: Shyamalan cast floats on 'Air'  1.2.2009. Variety.
35. ↑  Fernandez, Jay A.: Four more land 'Airbender' roles  15.3.2009. The Hollywood Reporter.
36. ↑  Dev and Freida are a couple, says Patel's mother  2009. Indopia.  Arkistoitu 30.4.2009. Viitattu 9.5.2009.
37. ↑  Dev’s mum confirms son’s off-screen romance with Freida  2009. Indian Express.
38. ↑  Dev Patel and Freida Pinto Romance Confirmed by Family  2009. Hollyscoop.
39. ↑  Leinonen, Pauliina: Slummien miljonäärin pääpari on eronnut *Ilta-Sanomat*.  11.12.2014. Viitattu 20.1.2021.
40. ↑  Maxwell, Erin: Phoenix critics honor 'Slumdog'  16.12.2008. Variety.
41. ↑  Torrance, Kelly Jane: Oscar race for best film wide open  19.12.2008. The Washington Times.
42. 1 2  Slumdog dominates UK film awards  29.1.2009. BBC News.
43. 1 2  Slumdog Is Top Dog At British Critics Awards  29.1.2009. World Entertainment News Network.
44. ↑  Black Reel Awards: 2008  14.12.2008. Internet Movie Database.
45. ↑  Sanford, James: Detroit Film Critics Society announces its awards  18.12.2008. Kalamazoo Gazette.  Arkistoitu 4.3.2016. Viitattu 9.5.2009.
46. ↑  Thomas, Archie: Evening Standard unveils shortlist  13.1.2009. Variety.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Dev Patel**.
* Dev Patel Internet Movie Databasessa. (englanniksi)
* Dev Patel Elonetissä.
* Dev Patel Allmoviessa (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Tšekki
* Alankomaat
* Puola

 |
|  |
| Henkilöt | 
* Elonet

 |
|  |
| Muut | 
* SNAC
* IdRef

 |

 |